ਕੋਲਕਾਤਾ, 14 ਮਾਰਚ
ਐਂਜੇਲੋ ਮੈਥਿਊਜ਼ ਦੀ ਧਾਰਦਾਰ ਗੇਂਦਬਾਜ਼ੀ ਸਦਕਾ ਪਿਛਲੇ ਸਾਲ ਦੀ ਉਪ ਜੇਤੂ ਰਾਇਲ ਚੈਲੰਜਰਜ਼ ਬੰਗਲੌਰ ਨੂੰ ਘੱਟ ਸਕੋਰ ‘ਤੇ ਰੋਕਣ ਵਾਲੀ ਕੋਲਕਾਤਾ ਨਾਈਟ ਰਾਈਡਰਜ਼ ਨੇ ਮਨੋਜ ਤਿਵਾੜੀ ਤੇ ਬਰੈਡ ਹੌਗ ਦੇ ਅਰਧ ਸੈਂਕੜਿਆਂ ਦੀ ਬਦੌਲਤ ਚਾਰ ਗੇਂਦਾਂ ਰਹਿੰਦਿਆਂ 7 ਵਿਕਟਾਂ ਨਾਲ ਜਿੱਤ ਦਰਜ ਕੀਤੀ ਤੇ ਆਈ.ਪੀ.ਐਲ. ਦੇ ਤੀਜੇ ਗੇੜ ਵਿਚ ਆਪਣੀ ਜੇਤੂ ਮੁਹਿੰਮ ਜਾਰੀ ਰੱਖੀ। ਡੈਕਨ ਚਾਰਜਰਜ਼ ਵਿਰੁੱਧ ਪਿਛਲੇ ਮੈਚ ਵਿਚ ਬੱਲੇ ਨਾਲ ਕਮਾਲ ਦਿਖਾਉਣ ਵਾਲੇ ਮੈਥਿਊਜ਼ ਨੇ ਇਸ ਵਾਰ ਗੇਂਦਬਾਜ਼ੀ ਵਿਚ ਕਮਾਲ ਦਿਖਾਇਆ ਤੇ ਸੌਰਵ ਗਾਂਗੁਲੀ ਵੱਲੋਂ ਪਹਿਲਾਂ ਟਾਸ ਜਿੱਤਣ ਦੇ ਫੈਸਲੇ ਉਪਰੰਤ ਫੀਲਡਿੰਗ ਕਰਨ ਦੇ ਫੈਸਲੇ ਨੂੰ ਸਹੀ ਠਹਿਰਾਉਂਦਿਆਂ 19 ਦੌੜਾਂ ਬਦਲੇ ਚਾਰ ਵਿਕਟਾਂ ਝਟਕੀਆਂ। ਤਿਵਾੜੀ ਤੇ ਹੌਗ ਨੇ 50-50 ਦੌੜਾਂ ਬਣਾ ਕੇ ਸਿਰਫ 11.3 ਓਵਰਾਂ ਵਿਚ 101 ਦੌੜਾਂ ਦੀ ਭਾਈਵਾਲੀ ਕੀਤੀ। ਨਾਈਟ ਰਾਈਡਰਜ਼ ਨੇ ਇਸ ਸ਼ਾਨਦਾਰ ਸ਼ੁਰੂਆਤ ਦਾ ਫਾਇਦਾ ਉਠਾਉਂਦਿਆਂ 19.2 ਓਵਰਾਂ ਵਿਚ ਤਿੰਨ ਵਿਕਟਾਂ ‘ਤੇ 136 ਦੌੜਾਂ ਬਣਾ ਕੇ ਲਗਾਤਾਰ ਦੂਜੀ ਜਿੱਤ ਹਾਸਲ ਕੀਤੀ।
ਇਸ ਤੋਂ ਪਹਿਲਾਂ ਸ੍ਰੀਲੰਕਾ ਦੇ ਹਰਫਨਮੌਲਾ ਐਂਜੇਲੋ ਮੈਥਿਊਜ਼ ਨੇ ਆਪਣਾ ਜ਼ਬਰਦਸਤ ਪ੍ਰਦਰਸ਼ਨ ਜਾਰੀ ਰੱਖਦਿਆਂ 19 ਦੌੜਾਂ ਬਦਲੇ ਚਾਰ ਵਿਕਟਾਂ ਹਾਸਲ ਕੀਤੀਆਂ, ਜਿਸ ਨਾਲ ਕੋਲਕਾਤਾ ਨਾਈਟ ਰਾਈਡਰਜ਼ ਨੇ ਆਈ.ਪੀ. ਐਲ. ਵਿਚ ਪਿਛਲੇ ਸਾਲ ਦੀ ਉਪ-ਜੇਤੂ ਰਾਇਲ ਚੈਲੰਜਰਜ਼ ਬੰਗਲੌਰ ਨੂੰ ਸੱਤ ਵਿਕਟਾਂ ‘ਤੇ 135 ਦੌੜਾਂ ਹੀ ਬਣਾਉਣ ਦਿੱਤੀਆਂ।
ਰਾਇਲ ਚੈਲੰਜਰਜ਼ ਦੀ ਤਰਫੋਂ ਸਲਾਮੀ ਬੱਲੇਬਾਜ਼ ਜਾਕ ਕੈਲਿਸ ਹੀ ਗੇਂਦਬਾਜ਼ਾਂ ਦਾ ਡਟ ਕੇ ਸਾਹਮਣਾ ਕਰ ਸਕਿਆ। ਉਸ ਨੇ 52 ਗੇਂਦਾਂ ‘ਤੇ ਸੱਤ ਚੌਕੇ ਤੇ ਇਕ ਛਿੱਕੇ ਦੀ ਮਦਦ ਨਾਲ ਨਾਬਾਦ 65 ਦੌੜਾਂ ਬਣਾਈਆਂ। ਉਸ ਤੋਂ ਇਲਾਵਾ ਰਾਹੁਲ ਦਰਾਵਿੜ (21), ਰੌਬਿਨ ਉਥੱਪਾ (20) ਅਤੇ ਇਆਨ ਮੌਰਗਨ (10) ਵੀ ਦੂਹਰੇ ਅੰਕੜੇ ਵਿਚ ਪੁੱਜੇ। ਰਾਜ- ਸਥਾਨ ਰਾਇਲਜ਼ ਦੇ ਖ਼ਿਲਾਫ਼ ਪਿਛਲੇ ਮੈਚ ਵਿਚ ਤੂਫਾਨੀ ਅਰਧ ਸੈਂਕੜਾ ਬਣਾ ਕੇ ਮੈਨ ਆਫ ਦਿ ਮੈਚ ਬਣੇ ਮੈਥਿਊਜ਼ ਨੂੰ ਖੱਬੇ ਹੱਥ ਦੇ ਸਪਿੰਨਰ ਮੁਰਲੀ ਕਾਰਤਿਕ ਦਾ ਵਧੀਆ ਸਹਿਯੋਗ ਮਿਲਿਆ, ਜਿਸ ਨੇ 22 ਦੌੜਾਂ ਦੇ ਕੇ ਦੋ ਵਿਕਟਾਂ ਲਈਆਂ।
ਬੱਲੇਬਾਜ਼ੀ ਲਈ ਸੱਦੇ ਜਾਣ ‘ਤੋਂ ਬਾਅਦ ਬੰਗਲੌਰ ਦੀ ਸ਼ੁਰੂਆਤ ਵਧੀਆ ਨਹੀਂ ਰਹੀ ਅਤੇ ਪਵਰ ਪਲੇਅ ਦੇ 6 ਓਵਰਾਂ ਵਿਚ ਉਹ ਕੇਵਲ 24 ਦੌੜਾਂ ਹੀ ਬਣਾ ਸਕੀ। ਇਸ ਦੌਰਾਨ ਸ੍ਰੀਵਤਸ ਗੋਸਵਾਮੀ (8) ਅਤੇ ਸ਼ਾਨਦਾਰ ਲੈਅ ਵਿਚ ਚੱਲ ਰਹੇ ਮਨੀਸ਼ ਪਾਂਡੇ (0) ਅਤੇ ਵਿਰਾਟ ਕੋਹਲੀ (2) ਪਵੇਲੀਅਨ ਪਰਤ ਚੁੱਕੇ ਸਨ।
ਗੋਸਵਾਮੀ ਨੇ ਚਾਰਲ ਲਾਂਗਵੈਲਟ ਦੀ ਸ਼ਾਰਟ ਪਿੱਚ ਗੇਂਦ ‘ਤੇ ਥਰਡ ਮੈਨ ‘ਚ ਇਸ਼ਾਂਤ ਸ਼ਰਮਾ ਨੂੰ ਕੈਚ ਦਿੱਤਾ। ਇਸ਼ਾਂਤ ਨੇ ਇਸ ਤੋਂ ਬਾਅਦ ਆਪਣੇ ਅਗਲੇ ਓਵਰ ਵਿਚ ਕੇਵਲ ਇਕ ਦੌੜ ਦਿੱਤੀ ਜੋ ‘ਵਾਈਡ ਬਾਲ’ ਤੋਂ ਬਣੀ ਉਸ ਵਕਤ ਉਸ ਦੇ ਸਾਹਮਣੇ ਪਿਛਲੀ ਆਈ.ਪੀ.ਐਲ. ਵਿਚ ਸੈਂਕੜਾ ਬਣਾਉਣ ਵਾਲੇ ਪਾਂਡੇ ਸੀ ਜੋ ਅਗਲੇ ਓਵਰ ਵਿਚ ਮੈਥਿਊਜ਼ ਦੀ ਗੇਂਦ ਆਪਣੀ ਵਿਕਟ ‘ਤੇ ਖੇਡ ਗਿਆ।

ਹਰਫਨਮੌਲਾ ਐਂਜੇਲੋ ਮੈਥਿਊਜ਼ ਕਿਸ ਦੇਸ਼ ਦਾ ਖਿਡਾਰੀ ਹੈ?
ਹਰਫਨਮੌਲਾ ਐਂਜੇਲੋ ਮੈਥਿਊਜ਼ ਸ਼੍ਰੀਲੰਕਾ ਤੋਂ ਕ੍ਰਿਕਟ ਦਾ ਖਿਡਾਰੀ ਹੈ।